En 50-årig kvindelig cyklist blev tirsdag eftermiddag dræbt, da hun blev kørt med mellem Lønstrup og Hjørring.

Kvinden er fra lokalområdet og kom cyklende på Grønne Klitvej, da hun blev påkørt bagfra af en bilist og dræbt på stedet. Bilisten har forklaret, at kvinden pludselig slog et sving ud på vejen, så han ikke kunne undgå at ramme hende. I eftermiddag har en bilinspektør undersøgt ulykkestedet, og en rapport skal senere fastslå det præcise hændelsesforløb. Cyklisten er identificeret, og Nordjyllands Politi har underrettet kvindens familie.